**EVALUAREA TEMATICĂ A**

**PRIMĂRIEI MUNICIPIULUI HUNEDOARA, JUDEȚUL HUNEDOARA**

**PRIVIND IMPLEMENTAREA**

**STRATEGIEI NAŢIONALE ANTICORUPŢIE 2016 – 2020**

**Raport de evaluare**

**IUNIE 2019**

1. **Introducere**
2. **Constatări**
3. **Bune Practici**
4. **Recomandări**

**I. INTRODUCERE**

* *Adresa fizică*: strada Libertății nr.17, cod poștal 331128, municipiul Hunedoara, județul Hunedoara.
* *Adresa virtuală*: [www.primariahunedoara.ro](http://www.primariahunedoara.ro)
* *Cadrul legal care reglementează activitatea instituției*:
* Legea administrației publice locale nr. 215/2001, republicată, cu modificările și completările ulterioare;
* Legea nr. 273/2006 a finanțelor publice locale, cu modificările şi completările ulterioare;
* Legea nr. 52/2003 privind transparența decizională în administrația publică, cu modificările şi completările ulterioare;
* Legea nr. 544/2001 privind liberul acces la informațiile de interes public, cu modificările și completările ulterioare;
* Hotărârea Guvernului României nr. 878/2005 privind accesul publicului la informația privind mediul, cu modificările și completările ulterioare;
* Legea nr. 213/1998 privind proprietatea publică și regimul acesteia, cu modificările şi completările ulterioare;
* Legea nr. 350/2001 privind amenajarea teritoriului și urbanismul, cu modificările și completările ulterioare;
* Legea nr. 51/2006 a serviciilor comunitare de utilități publice, republicată, cu modificările și completările ulterioare;
* Legea nr. 92/2007 a serviciilor de transport public local, cu modificările şi completările ulterioare;
* Ordonanța Guvernului României nr. 43/1997 privind regimul drumurilor, republicată, cu modificările și completările ulterioare;
* Ordonanța de Urgență a Guvernului României nr. 162/2008 privind transferul ansamblului de atribuții și competențe exercitate de Ministerul Sănătății către autoritățile administrației publice locale, cu modificările și completările ulterioare;
* Legea nr. 98/2016 privind achizițiile publice;
* Hotărârea Guvernului României nr. 385/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice;
* Legea nr. 99/2016 privind achizițiile sectoriale;
* Legea nr. 100/2016 privind concesiunile de lucrări şi concesiunile de servicii;
* Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum şi pentru modificarea și completarea altor acte normative;
* Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările şi completările ulterioare;
* Legea nr. 251/2004 privind unele măsuri referitoare la bunurile primite cu titlu gratuit cu prilejul unor acțiuni de protocol în exercitarea mandatului sau a funcției;
* Legea nr. 571/2004 privind protecția personalului din autoritățile publice, instituțiile publice și din alte unități care semnalează încălcări ale legii;
* Legea nr. 188/1999 privind Statutul funcționarilor publici, republicată, cu modificările și completările ulterioare.
* Ordonanță de Urgență Guvernului a nr. 57/2019 privind Codul administrativ.
* *Structuri subordonate:*
* Casa de Cultură și Galeriile de Artă,
* Muzeul Castelul Corvinilor,
* Complex Sportiv „Michael Klein” și Stadionul Municipal,
* Biblioteca Municipală,
* Serviciul Public Salvamont,
* Serviciul Public Grădina Zoologică,
* Serviciul Public Comunitar de Evidența Persoanelor,
* Serviciul Voluntar pentru Situații de Urgență.
* Serviciul Public Administrare Cimitire și Pompe Funebre,
* Serviciul Public Administrația Piețelor, Târgurilor și Oboarelor,
* Creșa „Căsuța cu Pitici”
* *Misiune / atribuții/ competențe:*

U.A.T. Municipiul Hunedoara, în calitate de autoritate cu rol de a asigura respectarea drepturilor și libertăților fundamentale ale cetățenilor, a prevederilor Constituției, precum și punerea în aplicare a legilor, a decretelor Președintelui României, a hotărârilor consiliului local,/consiliului județean și de a dispune măsurile necesare pentru aplicarea ordinelor și instrucțiunilor cu caracter normativ la nivelul unității administrativ-teritoriale, își asumă valorile fundamentale și principiile promovate de către Strategia Națională Anticorupție pe perioada 2016-2020.

* *Număr total poziții/ funcții prevăzute în statul instituției:* 461 , dintre care:

- Nr. poziții ocupate (la data de 01.05.2019): 383

- Nr. poziții vacante (la data de 01.05.2019): 78

- Nr. funcții de conducere: 41 (din care 29 functii publice de conducere si 12 posturi contractuale de conducere 29).

Misiunea de evaluare a constat în analiza chestionarului de evaluare tematică transmis de către instituția evaluată în data de 14 iunie 2019 și în desfășurarea vizitei la fața locului, în data de 27 iunie 2019 între orele 10:30-12:30, la sediul instituției din strada Libertății nr.17, cod poștal 331128, municipiul Hunedoara, județul Hunedoara.

Temele de evaluare ce au făcut obiectul discuției au fost:

(1) Conflictele de interese;

(2) Transparența instituțiilor publice și accesul la informațiile de interes public deținute de acestea;

(3) Incompatibilități;

(4) Declararea cadourilor;

(5) Protecția avertizorului în interes public.

În cadrul primei teme, privind conflictul de interese, a fost abordată și problema pantouflage-ului. În cadrul celei de-a doua teme, accesul la informații de interes public, au fost purtate discuții și cu privire la transparența procesului decizional și în context aplicarea prevederilor Legii nr. 52/2003 privind transparenta decizionala in administrația publică.

De asemenea, în cadrul vizitei membrii echipei de evaluare împreună cu reprezentanții instituției prezenți la discuții au identificat cazuri de bună practică în domeniul integrității ce pot fi replicate la nivelul altor autorități administrativ teritoriale și care sunt detaliate în capitolul III al prezentului raport de evaluare.

Echipa de evaluare a fost compusă din:

* , consilier, Direcția Integritate, Bună Guvernare și Politici Publice, Ministerul Lucrărilor Publice, Dezvoltării și Administrației, reprezentant al platformelor de cooperare a administrației publice locale și centrale;
* , consilier, Direcția Integritate, Bună Guvernare și Politici Publice, Ministerul Lucrărilor Publice, Dezvoltării și Administrației, reprezentant al platformelor de cooperare a administrației publice locale și centrale;
* , șef serviciu, Agenția Națională de Integritate, reprezentant al platformei autorităților independente și instituțiilor anticorupție;

Reprezentanții Primăriei Municipiului Hunedoara, care au luat parte la întâlnire au fost:

* – viceprimar, coordonatorul implementării SNA 2016-2020;
* , secretar municipiu;
* – auditor superior în cadrul Compartimentului Audit Intern, responsabil implementare SNA 2016-2020;
* - șef Serviciul Informații pentru Cetățeni și Relații Publice, persoana responsabilă pentru relația cu societatea civilă;
* – consilier superior, Serviciul Informații pentru Cetățeni și Relații Publice, persoana responsabilă pentru implementarea prevederilor Legii nr.544/2001;
* – consilier superior Serviciul Resurse Umane, Salarizare și Secretariat, consilier de etică;
* – șef Biroul Informatică și Tehnica de Calcul.

Din partea Secretariatului tehnic al Strategiei Naționale Anticorupție a participat ....................................., personal de specialitate juridică asimilat judecătorilor și procurorilor, Direcția de Prevenire a Criminalității.

**II. CONSTATĂRI**

Până la efectuarea misiunii de evaluare tematică, Primăria Municipiului Hunedoara a transmis Direcției Integritate, Bună Guvernare și Politici Publice, următoarele documente:

* Declarația de aderare la valorile și principiile SNA;
* Analiza privind riscurile și vulnerabilitățile la corupție;
* Planul de integritate;
* Raport privind stadiul implementării Strategiei Naționale Anticorupție pe anul 2017;
* Raportul privind stadiul implementării Strategiei Naționale Anticorupție pe anul 2018;
* Anexa 3 privind Inventarul măsurilor preventive anticorupție și indicatorii de autoevaluare pe anul 2018

Precizăm faptul că în cadul discuțiilor avute la fața locului cu reprezentanții instituției, echipa de evaluare a mai analizat pe lângă documentele menționate mai sus și codul de etică, respectiv regulamentul intern al instituției, formulând observații/recomandări cu privire la forma și conținutul acestora. Totodată în cadrul discuției au fost clarificate aspecte specifice Metodologiei de identificare a riscurilor și vulnerabilităților la corupție pentru autoritățile administrației publice locale.

Discuțiile echipei de experți cu specialiștii responsabili pe domeniile ce fac obiectul evaluării, au încercat să scoată în evidență, pe cât posibil, modul de înțelegere și aplicare a prevederilor legale pe fiecare secțiune în parte. Astfel, o primă constatare a fost faptul că, la nivelul instituției, sunt respectate toate prevederile legislației în sensul numirii responsabililor de activitățile evaluate.

**CONFLICTELE DE INTERESE**

În legătură cu această temă, evaluarea a avut ca obiectiv și gradul de înțelegere și de aplicare a prevederilor legii de către responsabilul cu declarațiile de avere și interese.

Referitor la persoanele în cazul cărora Agenția Națională de Integritate a emis rapoarte de evaluare referitoare la constatarea încălcării regimului juridic al conflictelor de interese pe parcursul anului 2018, instituția a menționat în chestionarul de evaluare tematică că nu au existat. Cu privire la această situație, precizăm faptul că persoanele care au fost desemnate să completeze chestionarul nu au identificat niciun caz, deși în cadrul Agenției a fost emis un raport de evaluare prin care s-a constatat încălcarea regimului juridic al conflictelor de interese în materie administrativă de către un consilier local.

Din discuțiile purtate cu reprezentanții instituției a reieșit faptul că, la începutul fiecărei ședințe de consiliu, consilierii locali sunt înștiințați asupra evitării conflictului de interese, iar personalul este informat prin directorii/șefii de departamente asupra măsurilor de evitare a conflictului de interese.

Referitor la declarațiile de avere și interese, reprezentantul Agenției Naționale de Integritate a clarificat aspecte referitoare la completarea și depunerea declarațiilor de avere și interese și legate de anonimizarea/confidențialitatea informațiilor pe care acestea le conțin și documentele care trebuie să însoțească declarațiile în cazul anonimizării informațiilor din acestea.

Cu privire la măsurile de identificare timpurie a incidentelor de integritate implementate la nivelul instituției, din cele declarate de aceasta în chestionarul de evaluare tematică a reieșit că se verifică registrul declarațiilor de avere și interese și, de asemenea, se face anual audit intern.

Referitor la registrul declarațiilor de avere și interese, conform celor declarate de către reprezentanții instituției, acesta este ținut și în format electronic.

La nivelul primăriei nu a fost elaborată/adoptată o procedură internă privind prevenirea și gestionarea conflictelor de interese.

În ceea ce privește canalele de comunicare stabilite în eventualitatea sesizării unui potențial conflict de interese, eventualele sesizări sunt înregistrate la Serviciul Informații pentru Cetățeni și Relații Publice.

Referitor la desfășurarea procedurilor de atribuire a contractelor de achiziție publică la nivelul instituției, nu au fost incidente semnalate de către sistemul PREVENT cu privire la potențiale conflicte de interese. Din discuția la fața locului a reieșit faptul că la nivelul instituției nu există o dispoziție de numire a persoanelor responsabile cu completarea și actualizarea formularelor de integritate, ci au atribuțiile prinse în fișa postului. Astfel, reprezentantul Agenției a recomandat ca această dispoziție să fie întocmită în conformitate cu dispozițiile art. 5 alin. (4) din Legea nr. 184/2016 privind instituirea unui mecanism de prevenire a conflictului de interese în procedura de atribuire a contractelor de achiziţie publică.

Conform celor declarate de reprezentanții instituției în chestionarul tematic de evaluare personalul instituției nu a beneficiat de instruire de specialitate pe temele specifice domeniului, dar la momentul desfășurării misiunii de evaluare s-a constatat că personalul a participat la sesiuni de instruire. Totodată, în cadrul instituției au fost diseminate chestionare pentru evaluarea gradului de cunoaștere de către angajații instituției a normelor referitoare la conflictele de interese.

***PANTOUFLAGE (INTERDICȚIA POST ANGAJARE)***

În cadrul discuțiilor purtate în cadrul temei privind *„conflictul de interese”*, a fost abordată și chestiunea *pantouflage*-ului. Astfel, s-a constatat că nu există o cunoaștere aprofundată a subiectului. Pornind și de la definiția cuprinsă în Strategia Națională Anticorupție[[1]](#footnote-2), cele mai frecvente obiective ale unui sistem care abordează migrarea funcționarilor publici din sectorul public în cel privat sunt: (1) să se asigure că anumite informații dobândite în serviciul public nu sunt utilizate în mod abuziv; (2) să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare și (3) să se asigure că accesul și contactele actualilor precum și ale foștilor funcționari publici nu sunt utilizate pentru beneficiile nejustificate ale funcționarilor sau ale altora.

Ca sediu general al materiei, interdicția post angajare se regăsește în cuprinsul prevederilor art. 13 alin. (1) din Ordonanța de urgență nr. 66/2011 *privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora,* cu modificările și completările ulterioare și ale art. 94 alin. (3) din Legea nr. 161/2003 *privind unele măsuri pentru asigurarea transparenței în exercitarea demnităților publice, a funcțiilor publice şi în mediul de afaceri, prevenirea şi sancționarea corupției,* cu modificările și completările ulterioare, în funcție de specificitatea instituției poate fi gândită o procedură pentru aplicarea legii.

La momentul vizitei, deși instituția are desemnată o persoană responsabilă cu monitorizarea acestor prevederi, în persoana consilierului de etică, în realitate, urmare a discuțiilor purtate la fața locului, echipa de evaluatori a constatat că nu există niciun fel de monitorizare și nici un mecanism intern de monitorizare a situațiilor ce pot genera încălcări ale interdicțiilor legale cunoscute generic sub numele de *pantouflage* sau interdicția post-angajare.

Totodată, nu a adoptat o procedură internă și nici nu a adoptat măsuri de prevenire/remediere a situațiilor de Pantouflage.

**TRANSPARENȚA INSTITUȚIILOR PUBLICE ȘI ACCESUL LA INFORMAȚIILE DE INTERES PUBLIC DEȚINUTE DE ACESTEA**

Din discuțiile cu privire la această tematică, a reieșit faptul că există persoane desemnate responsabile cu privire la transparența decizională și accesul la informații de interes public. Angajații care asigură respectarea prevederilor Legii nr. 52/2003 și Legii nr. 544/2001 fac parte din departamentul de relații cu publicul, respectiv purtătorul de cuvânt, persoana responsabilă cu relația cu presa și persoana responsabilă cu relația cu cetățenii.

Totodată, la nivelul Primăriei Municipiului Hunedoara este elaborată o procedură operațională privind activitatea specifică respectării Legii nr. 544/2001 privind liberul acces la informații de interes public.

Procedura descrie procesul de furnizare a informațiilor de interes public în ceea ce privește:

* stabilirea, menținerea și dezvoltarea relațiilor de încredere între instituție și cetățeni, pentru promovarea scopurilor și obiectivelor instituției și creșterea gradului de informare și a nivelului de înțelegere a problematicii administrative;
* stabilirea unui cadru general și unitar pentru primirea, înregistrarea și ținerea evidenței cererilor de informații de interes public transmise la sediul instituției prin intermediul diverselor canale de comunicare (fax, poșta electronică, curier etc), de către persoana sau departamentul de relații publice al instituției;
* respectarea prevederilor stipulate prin Legea nr. 544/2001 privind liberul acces la informații de interes public;
* stabilirea modului de realizare a procesului, compartimentele și persoanele implicate.

Din discuțiile purtate cu responsabilii pe Legea nr. 544/2001, a reieșit că există două registre pentru înregistrarea solicitărilor, unul pentru cele scrise și unul pentru cele verbale (telefonice).

Solicitările de informații de interes public care se regăsesc pe pagina de internet a instituției sunt transmise, la cerere, și pe suport hârtie.

Metodele de comunicare online utilizate de instituție pentru informațiile de interes public sunt, atât pagina de internet a instituției, cât și pagina de Facebook a acesteia.

Din verificarea paginii de internet a instituției, a reieșit că sunt publicate pe pagina de internet a instituției rapoartele de activitate. Rapoartele de activitate nu sunt publicate și în Monitorul Oficial al Județului.

De asemenea, există colaborare cu organizațiile neguvernamentale și o evidență a acestora în funcție de domeniul în care activează. Totodată, a fost numită o persoană responsabilă cu gestionarea relației cu societatea civilă.

La nivelul Primăriei Municipiului Hunedoara a existat un caz de reclamație administrativă având ca obiect neaplicarea prevederilor Legii nr. 544/2001, iar plângerea în instanță referitoare la necomunicarea informațiilor de interes public solicitate a fost respinsă ca fiind nefondată de către instanța de contencios administrativ.

În ceea ce privește transparența decizională, pe pagina de internet a instituției există o secțiune dedicată acesteia: <http://www.primariahunedoara.ro/ro/transparenta-decizionala>.

Din verificarea paginii de internet a instituției, a reieșit faptul că sunt publicate pe pagina de internet a instituției proiectele de acte normative, hotărârile Consiliului local, rapoartele de activitate, procesele verbale ale ședințelor Consiliului Local.

Totodată, instituția a adoptat o procedură de sistem privind stabilirea modalităților de aducere la cunoștința publică a proiectelor de hotărâri și dispozițiilor cu caracter normativ (PS – AS – 0.13-02).

Această procedură descrie modalitatea de organizare a activității în ceea ce privește:

* Publicarea proiectelor de hotărâre. Din oficiu și la cerere;
* Organizarea dezbaterilor publice solicitate de către o asociație legal constituită sau altă autoritate publică;
* Analizarea recomandărilor primite;
* Anunțarea în avans a agendei ședințelor publice și permiterea accesului cetățenilor și mass-media la acestea;
* Elaborarea și publicarea raportului anual privind transparența decizională.

Cu referire la prevederile Legii nr. 109/2007 privind reutilizarea informațiilor din instituțiile publice, cu modificările și completările ulterioare, prin care au fost implementate în legislația națională prevederile Directivei 2003/98/EC, nu există o persoană desemnată responsabilă cu publicarea datelor deschise și nici nu fost identificate la nivelul instituției seturi de date în vederea publicării lor pe portalul data.gov.ro.

Totodată, informațiile de interes public care se publică din oficiu pe pagina de internet a instituției, conform standardelor Anexei nr.4 la Strategia Națională Anticorupție 2016-2020 și sunt în format .pdf. needitabil.

Conform celor declarate de reprezentanții instituției în chestionarul tematic de evaluare personalul instituției nu a beneficiat de instruire de specialitate privind furnizarea informațiilor de interes public, motivul invocat fiind lipsa fondurilor, dar la momentul desfășurării misiunii de evaluare s-a constata faptul că personalul a participat la sesiuni de instruire și, de asemenea, există persoane desemnate responsabile de informarea publică directă, care susțin periodic sesiuni de informare.

**INCOMPATIBILITĂȚI**

Persoanele care au fost desemnate să completeze chestionarul nu au identificat niciun caz deși în cadrul Agenției Naționale de Integritate a fost emis un astfel de raport de evaluare. În cadrul discuțiilor purtate ca urmare a situației descrise anterior, s-a constatat faptul că, deși starea de incompatibilitate a fost identificată în momentul deținerii calității de ales local în cadrul Consiliului Local Hunedoara, la momentul întocmirii raportului, persoana respectivă nu mai ocupa această funcție.

De asemenea, din discuțiile pe această tematică, purtate cu reprezentanții instituției, a reieșit faptul că nu sunt situații de subordonare directă în cadrul serviciilor instituției, între soți sau între rude, în cazul funcționarilor publici și au fost identificate funcțiile sensibile.

Conform celor declarate de reprezentanții instituției, măsura de identificare timpurie a unei posibile incompatibilități, implementată la nivelul instituției, o reprezintă verificarea informațiilor din declarațiile de avere și interese depuse cu cele anterioare. Persoanele responsabile cu implementarea prevederilor referitoare la declarațiile de avere și declarațiile de interese oferă consultanta pentru completarea corecta a rubricilor din declarații, de exemplu: urmăresc ca declarația să conțină CNP-ul, să fie menționate adresele bunurilor imobile, să fie menționat cuantumul venitului net realizat în anul fiscal anterior, să fie trecută cota parte din imobilele deținute şi numele coproprietarului, etc. Totodată, în cazul în care, în urma verificării informațiilor din declarațiile de avere sau interese depuse cu cele anterioare se constată că titularul nu mai are unele bunuri imobile, i se atrage atenția asupra obligației declarării imobilelor înstrăinate în ultimele 12 luni.

Persoanele responsabile cu implementarea prevederilor referitoare la declarațiile de avere și declarațiile de interese acordă consultanță referitor la conținutul și aplicarea prevederilor legale privind declararea și evaluarea averii, a conflictelor de interese și a incompatibilităților și întocmesc note de opinie în acest sens, la solicitarea persoanelor care au obligația depunerii declarațiilor de avere și a declarațiilor de interese.

Canalul de comunicare pentru sesizarea unei posibile situații de incompatibilitate o reprezintă depunerea eventualelor sesizări la Serviciul Informații pentru Cetățeni și Relații Publice.

Conform celor declarate de reprezentanții instituției în chestionarul tematic de evaluare personalul instituției nu a beneficiat de instruire de specialitate în ceea ce privește regimul juridic al incompatibilităților, dar la momentul desfășurării misiunii de evaluare s-a constata faptul că personalul a participat la sesiuni de instruire și au fost diseminate în cadrul instituției chestionare pentru evaluarea gradului de cunoaștere de către angajați a normelor privind situațiile de incompatibilitate.

**DECLARAREA CADOURILOR**

Referitor la această tematică, din discuțiile purtate cu reprezentanții primăriei a reieșit faptul că, până în prezent nu a fost constituită Comisia de evaluare și inventariere a bunurilor primite cu titlu gratuit cu prilejul acțiunilor de protocol.

Conform celor declarate de reprezentanții instituției în chestionarul tematic de evaluare, în instituție nu există documente de evidență pentru declararea cadourilor, conform Legii nr. 251/2004 privind bunurile primite cu titlu gratuit cu prilejul unor acțiuni de protocol în exercitarea mandatului sau a funcției.

Instituția nu a desfășurat programe de informare pentru personal cu privire la bunurile primite cu titlu gratuit cu prilejul unor acțiuni de protocol în exercitarea mandatului sau a funcției; de asemenea, nu au fost diseminate chestionare de evaluare a gradului de cunoaștere de către angajați a normelor referitoare la declararea cadourilor, prin urmare, gradul de cunoaștere a dispozițiilor legale privind obligația de declarare a bunurilor primite cu titlu gratuit fiind evaluat ca fiind scăzut.

La nivelul instituției nu există o procedură internă privind declararea cadourilor. Echipa de evaluare a reamintit că trebuie aduse la îndeplinire prevederile *Legii nr. 251/2004 privind unele măsuri referitoare la bunurile primite cu titlu gratuit cu prilejul unor acțiuni de protocol în exercitare mandatului sau a funcției*, fiind fără relevanță faptul că nu au fost primite bunuri de natura celor care fac obiectul legii. În măsura în care instituția evaluată apreciază că legislația primară și secundară în materie este insuficientă, poate avea în vedere inclusiv elaborarea unei proceduri pe această temă.

**PROTECȚIA AVERTIZORULUI ÎN INTERES PUBLIC**

Referitor la această tematică, la nivelul Primăriei Municipiului Hunedoara nu este desemnată o persoană sau o structură responsabilă cu primirea și soluționarea avertizărilor în interes public și nici nu au fost semnalate cazuri de avertizări în interes public.

La nivelul Primăriei Municipiului Hunedoara nu există o procedură dedicată primirii și soluționării avertizărilor în interes public.

Conform celor declarate de reprezentanții instituției la momentul vizitei, în cazul în care un angajat dorește să sesizeze o faptă de încălcare a legii în legătură cu activitatea instituției, acesta se adresează Serviciului Informații pentru Cetățeni și Relații Publice, unde depune sesizarea.

Personalul din cadrul instituției nu a beneficiat de programe de informare sau de formare în ceea ce privește regimul protecției avertizorilor în interes public.

**III. BUNE PRACTICI**

1. Consilierii locali sunt înștiințați la începutul fiecărei ședințe de consiliu, asupra evitării conflictului de interese, iar personalul este informat prin directorii/șefii de departamente asupra măsurilor de evitare a conflictului de interese;
2. Pe pagina de internet a instituției există mai multe modele de cereri - documente pentru cetățeni, inclusiv un document model pentru sesizări (care ar putea fi utilizat și pentru sesizarea unui conflict de interese, sau sesizare în interes public, dar la momentul vizitei nu s-a confirmat dacă a fost utilizat drept canal de sesizare pentru cele trei teme);
3. Pentru a veni în întâmpinarea cetățeanului există pe pagina de internet a instituției o serie de servicii online:
* MyCity Hunedoara – harta sesizărilor, având ca obiect semnalarea de către cetățeni a diverselor probleme apărute în municipiul Hunedoara este o aplicatie mobilă care vine in întâmpinarea cetățenilor cu două instrumente îndrăznețe:
* Primul se adresează cetățenilor și mediului de afaceri, pentru facilitarea depunerii sesizărilor, acestea fiind repartizate automat compartimentului de specialitate din cadru instituției, de către un operator virtual, cetățeanul primind în urma depunerii sesizării un număr de înregistrare automat pe adresa de e-mail, iar la rezolvarea solicitării cetățeanul va fi înștiințat din nou, asupra rezoluției;
* Al doilea, este un instrument al municipalității, prin care transmite celor înregistrați notificări și alerte (push notifications).
* Aplicația ”Municipiul Hunedoara Sesizări” este disponibilă pentru download în Google Play şi Apple Store. Modulul de notificări s-a instalat în premiera la Hunedoara, cetățenii primesc pe telefonul mobil alerte privind întreruperile în furnizarea apei potabile, a energiei electrice, gaze naturale, condiții meteo nefavorabile etc, sau primesc notificări referitoare la evenimentele organizate de municipalitate în perioadele imediat următoare.
* Totul se desfășoară în condiții de maxima securitate, cu garanția ca datele cu caracter personal (nume, prenume, nr. telefon mobil si adresa de e-mail) sunt păstrate şi prelucrate doar în scopul pentru care au fost solicitate.
* Registratura electronică – prin care cetățenii pot verifica stadiu cererilor depuse. Pe site-ul instituției https://www.primariahunedoara.ro, la secțiunea Servicii online, municipalitatea pune la dispoziția cetățenilor şi mediului de afaceri, un instrument foarte util pentru urmărirea stadiului cererilor depuse. Fără autentificare, cetățenilor li se solicită doar să tasteze numărul bonului primit la înregistrarea cererii și data acestuia. Aplicația va întoarce toate informațiile dorite: biroul sau compartimentul la care se află cererea, dacă este în curs de soluționare sau dacă demersul dvs. este finalizat şi se poate ridica documentul/documentele.
* Harta investițiilor – prin care cetățenii pot verifica informații la zi ale diverselor investiții din municipiu;
* Petiții - unde se pot trimite sugestii/reclamații și verifica stadiul reclamațiilor depuse;
* Ziarul online al Primăriei Municipiului Hunedoara – pentru informarea la zi a cetățeniilor cu privire la ce se întâmplă pe raza municipiului/județului;
* Proiecte cu finanțare externă:
* „Soluții informatice integrate pentru simplificarea procedurilor administrative și reducerea birocrației" - Proiect cofinanțat prin Programul Operațional Capacitate Administrativă 2014 - 2020, cod SIPOCA 529/cod SMIS 126237 – având ca obiectiv consolidarea capacității instituționale și eficientizarea activității la nivelul Municipiului Hunedoara, prin simplificarea procedurilor administrative și reducerea birocrației pentru cetățeni, implementând măsuri din perspectiva back-office (adaptarea procedurilor interne de lucru, digitalizarea arhivelor) și front-office pentru serviciile publice furnizate;
* WIFI4EU, în scopul  promovării accesului gratuit la WI-FI in spațiile  publice din Municipiul Hunedoara, pentru toți cetățenii;
* Sistem de supraveghere video pentru siguranța cetățenilor în municipiul Hunedoara, finanțat de UE si Guvernul României;
* Ghidul petiționarului;
* Ghid de acces la informații de interes public;
* Procedură privind confirmarea de către Primăria Municipiului Hunedoara a Certificatului de Atestare a Vieții;
* Procedură privind confirmarea de către Primăria Municipiului Hunedoara a datelor personale ale beneficiarului ajutorului primit de la o persoană care solicită în Germania recunoașterea în declarația de impozit a cheltuielilor pentru persoanele aflate în întreținere în România ca fiind deductibile,
* Procedură privind confirmarea de către Primăria Municipiului Hunedoara a certificatului pentru dovedirea situației de duble cheltuieli gospodărești – forță de muncă sezonieră/chestionar pentru constatarea obligativității de asigurare/eliberării de asigurare a muncitorilor sezonieri români.

**IV. RECOMANDĂRI**

**CONFLICTELE DE INTERESE**

Se recomandă:

1. Elaborarea unei proceduri privind conflictul de interese și stabilirea canalelor de comunicare în eventualitatea sesizării unui potențial conflict de interese. Această procedură va trebui să aibă în vedere şi prevederile legale cu privire la interdicţiile post angajare (pantouflage).
2. Organizarea de programe de instruire/ informare pentru personalul instituției cu privire la conflictele de interese în timpul și după exercitarea funcției (inclusiv pantouflage-ul);
3. Elaborarea unei proceduri sau actualizarea Codului de etică cu prevederi referitoare la evitarea situațiilor de pantouflage;
4. Se recomandă instituirea unui mecanism privind identificarea tuturor persoanelor din cadrul instituției care au obligația depunerii declarațiilor de avere și de interese în cazul numirilor/încetărilor în/din exercitarea funcției publice, a posibilelor conflicte de interese în cazul comisiilor de concurs a depășirii termenelor, transmiterea documentelor către Agenția Națională de Integritate, etc. Totodată, precizăm faptul că o astfel de evidență (se recomandă un format electronic, într-un un program de calcul tabelar (de exemplu Excel) sau într-un alt format – care sa cuprindă funcţia, compartimentul, data angajării,/ încetării etc.) are, totodată, rolul de a facilita activitatea persoanei responsabile cu implementarea prevederilor Legii nr. 176/2010 și poate fi utilă pentru desfășurarea activității întregii instituții. Se poate avea în vedere, ca exemplu de bună practică, corelarea programelor informatice de la structura de resurse umane cu prevederile specifice din legislația declarațiilor de avere și de interese.
5. Emiterea unui act administrativ în conformitate cu dispozițiile art. 5 alin. (4) din Legea nr. 184/2016 privind instituirea unui mecanism de prevenire a conflictului de interese în procedura de atribuire a contractelor de achiziţie publică.

**TRANSPARENȚA INSTITUȚIILOR PUBLICE ȘI ACCESUL LA INFORMAȚIILE DE INTERES PUBLIC DEȚINUTE DE ACESTEA**

Se recomandă:

1. Publicarea informațiilor/documentelor în format editabil atât pe pagina de internet a instituției, și totodată încărcarea lor pe portalul data.gov.ro, astfel încât să fie utilizate în mod liber, reutilizate și redistribuite de către persoane interesate. În acest sens, precizăm că Anexa nr. 4 a Strategiei Naţionale Anticorupţie 2016-2020 trebuie respectată de asemenea.
2. Aplicarea prevederilor art. 197 alin. (5) din Codul Administrativ referitoare la comunicarea și aducerea la cunoștință a actelor administrative, respectiv crearea unei secțiuni distincte în prima pagină a meniului paginii de internet numită Monitorul Oficial Local și publicarea informațiilor conform procedurii prevăzute în Anexa nr. 1 a actului normativ.
3. Organizarea de programe de instruire/informare pentru personalul instituției privind furnizarea informațiilor de interes public și, respectiv privind datele deschise.
4. Identificarea și publicarea de seturi de date în format deschis pe data.gov.ro

**INCOMPATIBILITĂȚI**

Se recomandă:

1. Organizarea de programe de instruire/informare în ceea ce privește regimul juridic al incompatibilităților;
2. Elaborarea unei proceduri pentru evitarea și gestionarea, în cazul apariției, a unor situații de încălcare a regimului incompatibilităților.

**DECLARAREA CADOURILOR**

Se recomandă:

1. Constituirea Comisiei de evaluare și inventariere a bunurilor primite cu titlu gratuit cu prilejul acțiunilor de protocol;
2. Elaborarea unui registru de evidență a cadourilor, conform Legii nr. 251/2004 privind bunurile primite cu titlu gratuit cu prilejul unor acțiuni de protocol în exercitarea mandatului sau a funcției și publicarea listei pe site-ul instituției;
3. Organizarea de programe de informare pentru personal cu privire la bunurile primite cu titlu gratuit cu prilejul unor acțiuni de protocol în exercitarea mandatului sau a funcției și aplicarea periodică de chestionare de evaluare a gradului de cunoaștere de către angajați a normelor referitoare la declararea cadourilor.

**PROTECȚIA AVERTIZORULUI ÎN INTERES PUBLIC**

Se recomandă:

1. Desemnarea unei persoane sau a unei structuri responsabile cu primirea și soluționarea avertizărilor în interes public;
2. Elaborarea unei proceduri privind protecția avertizorului în interes public sau actualizarea Codului etic cu prevederi referitoare la protecția avertizorului în interes public;
3. Organizarea de programe de informare sau de formare în ceea ce privește regimul protecției avertizorilor în interes public.

**ALTELE**

1. Actualizarea și completarea periodică a Codului de etică și a Regulamentului Intern conform noilor reglementări legislative în domeniu și raportat la realitatea cadrului organizațional.
1. Hotărârea Guvernului nr. 583/2016 din 10 august 2016 *privind aprobarea Strategiei naţionale anticorupţie pe perioada 2016 – 2020,* publicată în Monitorul Oficial al României, Partea I, nr. 644 din 23 august 2016: „Pantouflage: Noile abordări în managementul sectorului public, împreună cu posibilitățile extinse de muncă, au schimbat relațiile serviciului public și ale sectorului privat, precum și percepția publică asupra acestor relații. Necesitatea de a menține încrederea publicului, în special în perioadele de schimbare, sporește importanța dezvoltării și menținerii sistemelor ce abordează conflictele de interese, inclusiv pe cele care apar la migrarea funcționarilor publici către sectorul privat. Cele mai frecvente obiective ale unui sistem care abordează migrarea funcționarilor publici din sectorul public în cel privat sunt: (1) să se asigure că anumite informații dobândite în serviciul public nu sunt utilizate în mod abuziv; (2) să se asigure că exercitarea autorității de către un funcționar public nu este influențată de câștigul personal, inclusiv prin speranța sau așteptarea unei angajări viitoare și (3) să se asigure că accesul și contactele actualilor precum și ale foștilor funcționari publici nu sunt utilizate pentru beneficiile nejustificate ale funcționarilor sau ale altora”. [↑](#footnote-ref-2)